CK โตต่อเนื่อง!
ว่าด้วยความคืบหน้าครึ่งหลังปี 2561 งานภาครัฐอาจจะออกมาประมูลจำนวนมาก มูลค่าอย่างน้อย 2 แสนล้านบาท ซึ่งทาง CK คาดว่าจะได้งานประมาณ 4 หมื่นล้านบาท หรือราว 20% นอกจากนี้ยังมีงานภาครัฐที่ทยอยออกมาประมูลปลายปี ซึ่งอาจจะลงนามสัญญาไม่ทันในปีนี้ทั้งหมด
29 มิ.ย. 2561

คุณค่าบริษัท
ว่าด้วยความคืบหน้าครึ่งหลังปี 2561 งานภาครัฐอาจจะออกมาประมูลจำนวนมาก มูลค่าอย่างน้อย 2 แสนล้านบาท ซึ่งทาง บริษัท ช.การช่าง จำกัด (มหาชน) หรือ CK คาดว่าจะได้งานประมาณ 4 หมื่นล้านบาท หรือราว 20% นอกจากนี้ยังมีงานภาครัฐที่ทยอยออกมาประมูลปลายปี ซึ่งอาจจะลงนามสัญญาไม่ทันในปีนี้ทั้งหมด
สำหรับงานประมูลครึ่งหลังปี 2561 ที่ออกมา ได้แก่ งานก่อสร้างรถไฟฟ้าสายสีม่วงใต้ ช่วงเตาปูน-ราษฎร์บูรณะ มูลค่า 8.5 หมื่นล้านบาท โครงการรถไฟฟ้าสายสีส้ม มูลค่าโครงการ 1.2 แสนล้านบาท โครงการทางด่วนพระราม 3-ดาวคะนอง มูลค่างาน 3 หมื่นล้านบาท นอกจากนี้ โครงการรถไฟความเร็วสูงเชื่อม 3 สนามบิน มูลค่ากว่า 2 แสนล้านบาท ที่คาดจะรู้ผลปลายปีนี้ ซึ่ง CK ได้เข้าไปซื้อซองประมูลแล้ว
ผลจากงานประมูลของภาครัฐที่จะทยอยออกมานั้น ทำให้หลายฝ่ายเชื่อว่าผลประกอบการปี 2561 คาดว่าบริษัทรับรู้รายได้อย่างน้อย 3 หมื่นล้านบาท และปีหน้าไม่น้อยกว่า 3 หมื่นล้านบาทจากงานในมือ (Backlog) ที่มีกว่า 7 หมื่นล้านบาท 
ส่วนในช่วงมกราคม-มิถุนายน 2561 ทาง CK มีงานที่เซ็นสัญญาแล้ว คือ งานบริหารจัดการงานก่อสร้างและปรับปรุงอาคารบริหารบริเวณศูนย์ซ่อมบำรุงรถไฟฟ้าห้วยขวาง และดำเนินการจัดหา ติดตั้งอุปกรณ์งานระบบรถไฟฟ้า (เพิ่มเติม) ของโครงการรถไฟฟ้าสายสีน้ำเงินส่วนต่อขยาย ซึ่งบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ว่าจ้าง มูลค่า 559 ล้านบาท
นอกจากนี้ งานที่รอเซ็นสัญญาจาก BEM มีจำนวน 3 งาน รวมมูลค่างาน 3,707.48 ล้านบาท (ไม่รวมภาษีมูลค่าเพิ่ม) คือ โครงการรถไฟฟ้าสายสีน้ำเงินส่วนต่อขยายให้เร็วขึ้นกว่ากำหนดและติดตั้งระบบโครงข่ายโทรคมนาคม มูลค่า 898.56 ล้านบาท, งานซ่อมแซมโครงสร้างทางพิเศษศรีรัช รอบที่ 4 ระยะที่ 2 ในทางพิเศษส่วนซี (ประชาชื่น-แจ้งวัฒนะ) และบางส่วนในส่วนบี (อุรุพงษ์-พญาไท) มูลค่า 31.92 ล้านบาท และงานซ่อมบำรุงโครงสร้างพื้นฐานทางโยธาและไฟฟ้า โครงการรถไฟฟ้าสายสีน้ำเงินและส่วนต่อขยาย 2,777 ล้านบาท
อีกทั้งบริษัทมีโอกาสที่จะรับงานโครงการเขื่อนใน สปป.ลาว หาก บมจ.ซีเค เพาเวอร์ (CKP) ได้รับสัมปทานจากรัฐบาลลาว
ที่สำคัญนักวิเคราะห์ บล.ฟินันเซีย ไซรัส ชอบ CK จากการเป็น 1 ใน 3 ยักษ์ใหญ่รับเหมาก่อสร้างไทย ผู้ได้รับประโยชน์โดยตรงจากการเร่งลงทุนงานโครงสร้างพื้นฐานของภาครัฐ พร้อมกระจายการลงทุนในบริษัทลูกสร้างผลตอบแทนสม่ำเสมอ ช่วยลดความเสี่ยง และเป็นแต้มต่อในการรับงานเพิ่ม
ประกอบกับ ชอบ CK ในแง่ของกลยุทธ์การเลือกรับงานที่มีมาร์จิ้นดี บวกกับมีบริษัทลูกสร้างผลตอบแทนที่สม่ำเสมอ และเป็นแหล่งรับงานชั้นดี รวมถึงกระจายความเสี่ยงจากการพึ่งพาเพียงธุรกิจรับเหมา
แนะนำ “BUY” ราคาเป้าหมาย 34 บาท 
…
ผู้ถือหุ้นรายใหญ่
รายชื่อกรรมการ